ET Euroopa Liidu Teataja C 244/7

KOMISJONI RAKENDUSOTSUS,

24. juuli 2014,

millega kehtestatakse komisjoni 2015. aasta tööprogramm Euroopa Liidu referentlaboritele rahalise toetuse andmise kohta

2014/C 244/06

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks (1), eriti selle artikli 32 lõiget 7,

võttes arvesse Euroopa Parlamendi ja nõukogu 15. mai 2014. aasta määrust (EL) nr 652/2014, millega nähakse ette sätted toiduahela, loomade tervise ja heaolu ning taimetervise ja taimse paljundusmaterjaliga seotud kulude haldamise kohta ning muudetakse nõukogu direktiive 98/56/EÜ, 2000/29/EÜ ja 2008/90/EÜ, Euroopa Parlamendi ja nõukogu määruseid (EÜ) nr 178/2002, (EÜ) nr 882/2004 ja (EÜ) nr 396/2005, Euroopa Parlamendi ja nõukogu direktiivi 2009/128/EÜ ja Euroopa Parlamendi ja nõukogu määrust (EÜ) nr 1107/2009 ning tunnistatakse kehtetuks nõukogu otsused 66/399/EMÜ, 76/894/EMÜ ja 2009/470/EÜ (2), eriti selle artiklit 30,

võttes arvesse Euroopa Parlamendi ja nõukogu 25. oktoobri 2012. aasta määrust (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju, eriti selle artikli 84 lõiget 2,

ning arvestades järgmist:

(1) Määruse (EÜ) nr 882/2004 artiklis 32 on sätestatud Euroopa Liidu referentlaborite ülesanded ja kohustused.

(2) Et tagada ELi referentlaborite võetavate meetmete rakendamine, on vaja vastu võtta 2015. aasta rahastamisotsus ja tööprogramm. Komisjoni delegeeritud määruse (EL) nr 1268/2012 (3) artikliga 94 on kehtestatud üksikasjalikud eeskirjad rahastamisotsuste suhtes.

(3) Asjakohane on anda ilma toetustaotluse esitamise kutseta toetusi tööprogrammis kindlaks määratud organitele samas dokumendis esitatud põhjustel.

(4) ELi referentlaborid peavad esitama oma 2015. aasta tööprogrammid. Need peaksid olema kooskõlas komisjoni kehtiva tööprogrammi eesmärkide ja prioriteetidega. Kõnealustele tööprogrammidele toetuse andmiseks peab komisjon need enne heaks kiitma.

(5) ELi referentlaboritele antava liidu rahalise toetuse määr määratakse kindlaks iga aasta kohta eraldi. Kuna ELi referentlaborite tegevus on liidu huvide seisukohast oluline, tuleks neid kaasrahastada määraga 100 % määruse (EL) nr 652/2014 artiklis 30 loetletud rahastamiskõlblikest kuludest ja käesolevas otsuses esitatud summade piires. Muid ülesannete täitmiseks vajalikke kulusid, mis ei ole rahastamiskõlblikud, ei kaasrahastata.

(6) Määruse (EÜ) nr 882/2004 VII lisas on nimetatud kuus ELi referentlaborit, mis kuuluvad komisjoni peadirektoraadi Teadusuuringute Ühiskeskuse alla. Teadusuuringute Ühiskeskusele liidu rahalise toetuse andmist reguleerivaid eeskirju, mis on sätestatud iga-aastases halduskokkuleppes ja käesolevas tööprogrammis, ei tuleks kohaldada nimetatud kuue ELi referentlabori suhtes.

(7) Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,

ON TEINUD JÄRGMISE OTSUSE:

Artikkel 1

Tööprogramm

Võetakse vastu lisas esitatud aastane tööprogramm Euroopa Liidu referentlaborite liidupoolse kaasrahastamisega programmide rakendamiseks 2015. aastal.

Aastane tööprogramm on 2015. aastal assigneeringutest rahastatavate meetmete rahastamisotsus finantsmääruse artikli 84 tähenduses.

Artikkel 2

Liidu toetus

Programmi rakendamiseks 2015. aastaks ette nähtud toetuse maksimummäär on 15 500 000 eurot, mis eraldatakse järgmiselt Euroopa Liidu 2015. aasta üldeelarve eelarverealt:

eelarverida 17.0403.

Käesoleva otsuse rakendamise eeldus on, et 2015. aasta eelarve projektis ette nähtud eraldised on kättesaadavad pärast seda, kui eelarvepädev institutsioon on 2015. aasta eelarve vastu võtnud, või ajutiste kaheteistkümnendikena.

Artikkel 3

Toetused

Toetusi võib anda ilma konkursikutset esitamata lisas kindlaks määratud asutustele samas sätestatud tingimustel.

Brüssel, 24. juuli 2014 Komisjoni nimel komisjoni liige Tonio BORG

(1) ELT L 165, 30.4.2004, lk 1.

(2) ELT L 189, 27.6.2014, lk 1.

(3) Komisjoni delegeeritud määrus (EL) nr 1268/2012, 29. oktoober 2012, mis käsitleb Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) kohaldamise eeskirju (ELT L 362, 31.12.2012, lk 1).